Kjemper mot vedtak i eget parti

STEMTE FOR: Både saksordfører Ingjerd Schou og partileder Erna Solberg stemte for å gå i forhandlinger om datalagringsdirektivet. Foto: Scanpix

Høyre-topper nekter å godta Ernas datalagring-ja

(VG Nett) Flere av representantene som stemte nei til datalagringsdirektivet tror på et samarbeid med de andre nei-partiene.

Oppdatert 10. mars 2011

Artikkelen er over ni år gammel

VG Nett kunne i går melde at det var elleve representanter som stemte imot flertallet for å samarbeide med Arbeiderpartiet om en implementering av datalagringsdirektivet.

Les også: Nok Høyre-folk til å stanse direktivet

Torsdag morgen får VG Nett bekreftet at de som stemte mot forslaget var representantene Torbjørn Røe Isaksen, Linda Hofstad Helleland, Nikolai Astrup, Michael Tetzschner, Frank Bakke Jensen, Svein Harberg, Sonja Irene Sjølie, Henning Warloe, Torgeir Dahl, Ine Marie Eriksen Søreide og Olemic Thommessen.

Og mens flere av mostanderne onsdag uttrykte at de ikke ønsket å ta opp kampen med gruppeledelsen, er tonen en annen torsdag morgen.

BAKGRUNN: Høyre sier ja til datalagring

Nå sier flere av de elleve representantene at de har tro på en alternativ løsning.

Gir ikke opp

Høyre-representant Michael Tetzschner, som lenge har vært en uttalt motstander mot datalagringsdirektivet, er blant disse.

- Selve konseptet med at man lagrer all kommunikasjon uten konkrete indikasjoner på mistanke er prinsipielt vanskelig for meg, og for mange i Høyre, sier han til VG Nett.

Les også: Lover rettsak om datalagring

Tetzschner legger vekt på at gårsdagens vedtak er et skritt i retning av å godta omfattende datalagring, men at vedtaket også inneholder en pålegg til gruppeledelsen om å forhandle med de fem partiene som har avvist direktivet om en nasjonal lovgivning.

- Jeg tar gruppens beslutning på alvor, slik at vi skal forhandle i to retninger og vurdere utfallet av disse fohandlingene før vi trekker endelige konklusjoner. En del av vedtaket går på at vi skal ha parallelle forhandlinger med partienes som sier nei til DLD. Det er veldig viktig at man nå holder døren åpen for et løsning som avviser masselagring som omfatter lovreguleringen av vanlige, lovlydige borgere, sier han.

Artikkelen fortsetter under bildet

SKUFFET: Michael Tetzschner måtte i går innse at slaget om datalagringsidirektivet var midlertidig tapt for mostanderne. Men Tetzschner sier til VG Nett at han ikke har gitt opp. Foto: Scanpix

Henning Warloe sier han er skuffet over utfallet av gårsdagens avstemning.

- Nå må vi se an resultatet av forhandlingene, så skal vi behandle det i Stortinget senere. Jeg har ikke tenkt på hvorvidt jeg skal stemme mot direktivet uansett, sier Warloe.

Torgeir Dahl fra Møre og Romsdal sier han stemte med god samvittighet onsdag kveld.

- Dette er og har vært en vanskelig sak. I Møre og Romsdal Høyre gjorde vi et vedtak som var veldig kritisk til direktivet, så jeg stemte i tråd med det og min egen overbevisning, sier Dahl til VG Nett.

Sonja Sjøli fra Akershus er blant Høyre-representantene som stemte mot, men som nå har gitt opp kampen.

RESIGNERT: Sonja Sjøli fra Akershus Høyre sier hun ikke vil ta noen omkamp om datalagringsdirektivet etter nederlaget onsdag kveld. Foto: Scanpix

- Jeg kommer ikke til å ta en omkamp på dette. Nå er det viktigste for meg at vi får et så stramt regimet rundt personvernet som mulig, sier Sjøli.

Unge Høyre-leder Henrik Asheim er svært skuffet over vedtaket. Ungdomspartiet har vært en av de sterkeste motstanderne av direktivet i Høyre.

Han håper de elleve representantene som stemte mot onsdag kveld, også stemmer mot når direktivet kommer opp til behandling i Stortingssalen i april.

- Høyre har ingen regel som åpner for partipisk, og jeg håper representantene får følge sin egen overbevisning, sier Asheim.

Han gir ikke opp kampen før avstemningen i Stortinget.

- Denne saken er ikke over før den er stemt over i Stortinget, sier Asheim.

Asheim mener behandlingen av direktivet i Høyre har vært problematisk.

- Det er et demokratisk problem at man sier det skal behandles demokratisk, når man ikke følger bedre opp det fylkeslagene har vedtatt i sine høringsuttalelser. Totalt sa ti fylker klart nei til direktivet, sier Henrik Asheim.

Artikkelen fortsetter under bildet

SKUFFET: Unge Høyre-leder Henrik Asheim fortsetter kampen mot datalagringsdirektivet, og håper Høyre-representantene stemmer på samme måte som onsdag ettermiddag. Det vil gi flertall mot direktivet i Stortinget. Foto: Scanpix

Bekrefter

Flere nei-representanter VG Nett har snakket med, bekrefter at de håper å finne en løsning med nei-partiene. SV, SP, Venstre, KrF og Frp har allerede sagt nei til det omstridte direktivet.

Tetzschner ser for seg en løsning der man ikke gir opp det såkalte etterforskningsprinsippet, som sier at det må være konkret mistanke mot enkeltpersoner eller -miljøer før man har mulighet til å lagre trafikkdata.

En slik løsning mener han kan tilfredsstille politiets behov innenfor rammen av norsk lov, uten å innføre dld.

- Vil du stemme nei når saken skal opp for Stortinget?

- Det ønsker jeg ikke å si noe om nå. Først må vi i gang med forhandlingene, og jeg vil ikke komplisere forhandlingene ved å forskuttere en slik situasjon, sier han.

For ordens skyld, disse representantene stemte for forslaget om å gå inn i forhandlinger om direktivet: Arve Kambe, Bent Høie, Bjørn Lødemel, Ivar Kristiansen, Anders Werp, Gunnar Gundersen, Bente Stein Mathisen, Jan Tore Sanner, Øyvind Halleraker, Erna Solberg, Ingjerd Schou, Lars Myraune, Svein Flåtten, Siri A. Melling, Elisabeth Aspaker, Per-Kristian Foss, Hårek Elvenes, Trond Helleland og Peter Gitmark.

Publisert: 10.03.11 kl. 13:51 Oppdatert: 10.03.11 kl. 14:56

Les også